**OSKUSTE PAKT**

Oskustesse tehtavate investeeringute mõju aitab suurendada ühismeetmete hoogustamine. Oskustega seotud poliitikasuunad ja meetmed on jagatud paljude osalejate vahel. Ettevõtted, töötajad, haridus- ja koolitusasutused, riiklikud, piirkondlikud ja kohalikud ametiasutused, kaubanduskojad ja tööturuasutused on need, kes aitavad muuta täiendus- ja ümberõppe tegelikkuseks. Kooskõlastatud jõupingutused aitavad tuua selgust üksikisikutele ja ettevõtetele kogu väärtusahelas, vähendada kulusid ja keskenduda prioriteetidele.

Seepärast käivitab komisjon oskuste pakti – oskuste arendamise ühise kohustuse ja käsitlusviisi. Pakt on kindlalt seotud Euroopa sotsiaalõiguste samba põhimõtetega ning toetab rohelise kokkuleppe ja digipöörde eesmärke, mis on sätestatud komisjoni teatises „Tugev sotsiaalne Euroopa õiglaste üleminekute jaoks“.

Pakti eesmärk on mobiliseerida ja ergutada era- ja avaliku sektori sidusrühmi võtma konkreetseid meetmeid tööealiste inimeste täiendus- ja ümberõppeks ning vajaduse korral ühendama jõupingutused partnerlussuhete raames.

**Paktiga ühinemine**

* + - 1. Kõik paktiga ühinevad sidusrühmad kirjutavad alla hartale ja selle peamistele põhimõtetele, mida nad nõustuvad järgima ja toetama.
      2. Paktile allakirjutanuid kutsutakse üles võtma konkreetseid täiendus- ja ümberõppega seotud kohustusi. Kohustused peavad olema kooskõlas peamiste põhimõtetega ja need võivad põhineda mitmel nn soodustaval teguril, mis väljendavad eri põhimõtete rakendamise konkreetseid viise.
      3. Kohustuste täitmist jälgitakse vähemalt ühe võtmetähtsusega tulemuslikkuse põhinäitaja, nt täiendus- või ümberõppes osalevate inimeste arvu alusel.

**Harta peamised põhimõtted**

1. Elukestva õppe kultuuri edendamine kõigi jaoks
2. Tugevate oskustealaste partnerluste loomine
3. Oskuste pakkumise/nõudluse jälgimine ja vajaminevate oskuste prognoosimine
4. Töö diskrimineerimise vastu ning soolise võrdõiguslikkuse ja võrdsete võimaluste nimel

**Pakti võidakse rakendada**

* eraldiseisvate ettevõtete või muude era- või avaliku sektori organisatsioonide kaudu
* piirkondlike või kohalike partnerluste kaudu
* tööstus- või sektoriüleste partnerluste kaudu

**Pakti raames pakutav toetus**

Alates 2021. aastast toetab komisjon paktile allakirjutanuid järgmiste sihtotstarbeliste teenuste kaudu.

1. **Võrgustike loomise keskus**, mis hõlmab järgmist: tugi partnerite leidmisel ja partnerluse loomise esimestel kohtumistel; sidemed olemasolevate ELi vahenditega, nt Europass, ELi oskuste ülevaade, EURES ja avalike tööturuasutuste võrgustik; pakti liikmete tegevuse edendamine.
2. **Teadmuskeskus**, mis hõlmab järgmist: veebiseminarid, seminarid, vastastikuse õppimisega seotud tegevused; ajakohastatud teave ELi poliitika ja vahendite kohta; teave projektide, vahendite ja parimate tavade kohta
3. **Nõustamis- ja ressursikeskus**, mis hõlmab järgmist: juurdepääs asjaomast ELi rahastust käsitlevale teabele; juhised finantsvõimaluste kindlakstegemiseks; pakti liikmete ja riiklike/piirkondlike ametiasutuste vahelise teabevahetuse hõlbustamine.

Pakti saab toetada ELi üldise rahastusega, konkreetsemalt taaste ja vastupidavuse rahastamisvahendiga ning mitmeaastase finantsraamistiku (2021–2027)[[1]](#footnote-2) asjakohaste rahastamisvahenditega, ning seda tuleks täiel määral ära kasutada.

**HARTA**

**PREAMBUL**

Võttes arvesse **Euroopa sotsiaalõiguste sammast**, mis on ELi suunanäitaja sotsiaalseks ja kaasavaks taastumiseks ning õiglaseks üleminekuks kliimaneutraalsusele ja digitaalsele Euroopale;

tunnistades, et praeguse ja tulevase **digimajanduse** keskmes peavad olema inimesed;

tuletades meelde, et **Euroopa rohelise kokkuleppega** väljendas Euroopa oma soovi saada 2050. aastaks esimeseks kliimaneutraalseks maailmajaoks;

toetades kindlalt ühtsele turule toetuvaid **tööstus- ja VKEde strateegiaid**, võimaldades ettevõtetel teha uuendusi ja arendada uusi tehnoloogiaid, edendades ringlust ja luues uusi turge;

uskudes kindlalt, et oskused on nii inimeste kui ka ettevõtete jaoks üliolulised, et avada võimalusi rohkemateks ja paremateks töökohtadeks ning majanduskasvuks ja konkurentsivõimeks, nagu on sätestatud jätkusuutlikku konkurentsivõimet, sotsiaalset õiglust ja vastupanuvõimet toetavas **Euroopa oskuste tegevuskavas**;

mõistes ettevõtete ja sotsiaalpartnerite olulist rolli vajaminevate oskuste kindlakstegemisel ja asjakohaste oskuste arendamise toetamisel;

rõhutades, kui olulist rolli täidab sotsiaaldialoog Euroopas edukale täiendus- ja ümberõppele kaasa aitamisel, ning austades täielikult riiklikke süsteeme, sotsiaalpartnerite rolli ja kollektiivlepinguid;

rõhutades ettevõtete, töötajate ning piirkondlike ja kohalike ametiasutuste vahelisest koostööst ja teabevahetusest saadavat kasu;

tunnistades, et COVID-19 pandeemia on mõjutanud meie ühiskonda ja majandust sügavuti, näidates, kui oluline on ELi solidaarsus ning kiire tegutsemine õiglase ja vastupanuvõimelise taastumise nimel,

**tunneme heameelt** Euroopa Komisjoni algatatud **oskuste pakti üle**, mille eesmärk on koondada era- ja avaliku sektori partnerite ühised jõupingutused kvaliteetsete investeeringute tegemiseks kõikide tööealiste inimeste oskustesse kogu liidus, **ning järgime ja kaitseme järgmisi aluspõhimõtteid:**

1. **elukestva õppe kultuuri edendamine kõigi jaoks;**
2. **tugevate oskustealaste partnerluste loomine;**
3. **oskuste pakkumise/nõudluse jälgimine ja vajaminevate oskuste prognoosimine;**
4. **töö diskrimineerimise vastu ning soolise võrdõiguslikkuse ja võrdsete võimaluste nimel.**

Alla kirjutanud

**KONKREETSETE KOHUSTUSTE VÕTMINE**

Lisaks aluspõhimõtete järgimisele ja kaitsmisele kutsutakse oskuste paktile allakirjutanuid tungivalt üles esitama konkreetsed võetavad kohustused täiendus- või ümberõppe meetme(te) rakendamiseks, et pakti peamised põhimõtted ellu viia. Seda saab teha mitmel moel, sõltuvalt tingimustest, tööstusökosüsteemist ja kaasatud organisatsioonide liigist (olgu need eraldiseisvad ettevõtted või muud organisatsioonid) või partnerlustest.

Järgnevalt on esitatud esialgne ja mittetäielik loetelu soodustavatest teguritest, mis võivad toetada konkreetsete kohustuste väljatöötamist. Kohustuste kavandamisel peaksid organisatsioonid või partnerlused koos konkreetse(te) täiendus- ja ümberõppe meetme(te)ga valima asjakohased soodustavad tegurid ning neid vastavalt vajadusele kohandama ja integreerima, et need vastaksid nende kohustuse sisule. Samuti peaksid nad tooma kohustuse täitmise jälgimiseks välja vähemalt ühe võtmetähtsusega tulemuslikkuse põhinäitaja, näiteks täiendus- või ümberõppes osalevate inimeste arvu.

**Elukestva õppe kultuuri edendamine kõigi jaoks**

* Organisatsioon edendab oma inimeste oskusi, mis on edu saavutamiseks hädavajalikud.
* Tööandjaid ja töötajaid teavitatakse täiendus- ja ümberõppe väärtusest ja kasust ning neid motiveeritakse pidevalt oma teadmisi ja oskusi parandama.
* Meede töötatakse välja töötajate jaoks ja nendega koos ning seda toetatakse kõigil juhtimistasanditel.
* Pakutakse nõustamist ja karjääri edendamise tuge.
* Kasutatakse asjakohaseid rahalisi vahendeid.
* Toimub korrapärane järelevalve ja kvaliteedi hindamine.
* Erilist tähelepanu pööratakse ebasoodsas olukorras olevate rühmade, sealhulgas eakamate töötajate ja põhioskustega hädas olevate täiskasvanute täiendus- ja ümberõppele.
* Juhtkonnale ja töötajatele pakutakse tuge õppimiseks ja selliste takistuste ületamiseks nagu täiendus- või ümberõppe võimalustega seotud aja, vahendite või teabe puudumine.
* Ettevõtete jaoks on olemas rahalised ja mitterahalised stiimulid pakkuda tööandjatele ja töötajatele täiendus- ja ümberõpet.
* Mikro-, väikestele ja keskmise suurusega ettevõtjatele on kättesaadav sihtotstarbeline toetus (nt vahendid, teenused ja rahastus), et luua ja säilitada organisatsioonis nii juhtkonna kui ka töötajate õpikultuur.

**Tugevate oskustealaste partnerluste loomine**

* Kaasatud on suur hulk sidusrühmi, eelkõige sotsiaalpartnerid, koolitusteenuse osutajad, avaliku sektori asutused, teadlased, avalikud või eraõiguslikud tööturuasutused, kaubanduskojad ja muud vahendusasutused ning valdkondlikud organisatsioonid.
* Partnerlus tööstusökosüsteemis on avatud kõigile asjakohastele sidusrühmadele, et koondada eksperditeadmisi ja ressursse konkreetsete meetmete jaoks, mis võimaldavad inimestel säilitada ja muuta töökohti ning leida uusi.
* Partnerluse raames tehakse vajaduse korral koostööd Euroopa, riiklikul, piirkondlikul või kohalikul tasandil.
* Toetatakse valdkondadevahelist koostööd sektorite/tööstusökosüsteemide asjakohaste partnerluste vahel.
* Tagatud on iga partneri jagatud vastutus ja ennetav roll.
* Partnerluse liikmed peavad avatud dialoogi ning jagavad ja vahetavad teadmisi, et tagada koolituspakkumise kõrge kvaliteet, sealhulgas õpetajate/koolitajate ja koolitusprogrammide kvaliteet.
* Partnerlus tugineb oma tegevuses läbiproovitud vahenditele, kuid arendab ka uuenduslikke lahendusi.

**Oskuste pakkumise/nõudluse jälgimine ja vajaminevate oskuste prognoosimine**

* Regulaarselt jälgitakse nõudlust (tööalaste ja valdkonnaüleste) oskuste järele ja nende pakkumist ning inimesi teavitatakse selgelt vajaminevatest oskustest.
* Oskuste prognoosimisel võetakse arvesse vajadust toetada digi- ja rohepööret ning demograafiliste muutuste tagajärgi.
* Oskuste nõudluse ja pakkumise jälgimisel vaadeldakse piirkondlikul, riiklikul ja Euroopa tasandil tööjõu ja ettevõtete vajadust oskuste järele.
* Oskuste prognoosimine hõlmab kiireid muutusi tööturul ning annab vajaminevate oskuste kohta asjakohast ja õigeaegset teavet.
* Oskuste prognoosimisel võetakse arvesse piirkondlikke, riiklikke ja Euroopa arengusuundi.
* Järelevalvemehhanism ei hõlma mitte ainult tööga seotud vajaminevaid oskusi, vaid ka vajadusi valdkonnaüleste ja põhioskuste järele.
* Meede põhineb kindlaksmääratud vajaminevatel oskustel, nii tööga seotud kui ka nn pehmetel pädevustel.

**Töö diskrimineerimise vastu ning soolise võrdõiguslikkuse ja võrdsete võimaluste nimel**

* Meetme kaudu edendatakse aktiivselt võrdseid võimalusi, olenemata soost, rassilisest või etnilisest päritolust, usutunnistusest või veendumustest, puudest, vanusest või seksuaalsest sättumusest.
* Meetmega pakutakse sihtrühmade kõigile liikmetele kvaliteetse täiendus- või ümberõppe võimalusi, olenemata soost, rassilisest või etnilisest päritolust, usutunnistusest või veendumustest, puudest, vanusest[[2]](#footnote-3) või seksuaalsest sättumusest.
* Meede hõlmab omandatud oskuste (sh mikrokvalifikatsioonitunnistused) valideerimist ja tunnustamist.
* Arvesse võetakse üksikisikute vajadusi ja suutlikkust, sealhulgas nende isiklikke ja kutsealaseid vajadusi (nt elukutse vahetamine keskeas).
* Meede on paindlik, seda pakutakse moodulina ja võimaluse korral selliste vahendite (sealhulgas digitaalsete vahendite) kaudu, mis tagavad kõigile tööealistele inimestele juurdepääsu õppimisele.

1. Näiteks Euroopa Sotsiaalfond+, REACT\_EU, õiglase ülemineku fond, Erasmus+, programm „Euroopa horisont“, programm „Digitaalne Euroopa“, Euroopa Regionaalarengu Fond, programm „InvestEU“ ja moderniseerimisfond. [↑](#footnote-ref-2)
2. Välja arvatud juhul, kui see on põhjendatud meetme laadiga, nt eakamatele või noorematele töötajatele suunatud täiendus- ja ümberõppe algatused. [↑](#footnote-ref-3)